Rugsėjo mėnesį visuomenę dominę kalbos kultūros klausimai

Upelio pavadinimas Sirvėta ar Sirveta?
Upelis, esantis Švenčionių rajone, iš kurio kilęs Sirvėtos regioninio parko pavadinimas, yra Sirvėta (šaknyje balsė ė). 

Ar taisyklingas pasakymas „išnuomavo butą“?
„Išnuomavo“ yra tarminė forma. Bendrinėje kalboje vartojama forma „nuomoti (nuomoja, nuomojo. Taigi „išnuomojo butą“.

Kaip taisyti pasakymą „prasėdusios grindys“?
Taisome „įdubusios grindys“.

Kaip rašyti: „sandėlys“ ar „sandėlis“?
Bendrinėje kalboje vartotina forma „sandėlis“, o „sandėlys“ – vengtina vartoti forma. 

Kaip kirčiuoti: „Dietkauščiznà“ ar „Dietkauščìzna“?
Šis pavadinimas kirčiuojamas pagal antrąją kirčiuotę: „V. Dietkauščiznà, K. Dietkauščìznos, N. Dietkauščìznai, G. Dietkauščìzną, Įn. Dietkauščiznà, Vt. Dietkauščìznoje“.

„Tenepavargsta širdis“ ar „te nepavargsta širdis“?
Dalelytės  „te, tebe“ kartu rašomos su veiksmažodžiais, jų formomis, būdvardžiais ir būdvardiniais prieveiksmiais. Taigi rašome kartu „tenepavargsta širdis“. 
Dalelytė „te“ nuo veiksmažodžių gali būti atskirta kitų žodžių, tada ji rašoma atskirai „te lietaus lašai nuplauna tavo veidą“.  

„Pavežėjas“ ar „pavėžėjas“?
„Pavežėjas“ yra priesagos -ėjas vedinys iš „pavežti, paveža, pavežė“, todėl šaknyje rašoma e – „pavežėjas“.  

Ar vartojamas žodis „zakristijonas“?
Taip, tai vartojamas senasis skolinys. „Zakristijonas“ – asmuo, prižiūrintis kulto reikmenis ir bažnyčios tvarką. 

Ar vartotinas žodis „blefas“?
Taip, tai vartotinas  tarptautinis žodis. Atsižvelgiant į kontekstą ir stilių, galimi šio žodžio lietuviški pakaitai: „melas“, „apgavystė“, „netiesa“, „klaidinimas“, „akidūmis“. 

Ar reikia kablelio „Miela Irena“?
Ne, nereikia. Kreipinys išskiriamas kartu su priklausomais žodžiais. 


Parengė kalbos tvarkytoja Laima Sidorenkienė. 
Rengiant atsakymus naudotasi Valstybinės lietuvių kalbos komisijos konsultacijų banku, „Dabartinės lietuvių kalbos žodynu“, „Lietuvių kalbos rašyba“, „Tarptautinių žodžių žodynu“.



